[bookmark: _GoBack]PROJEKTLIGJ
Nr. ____/2026
PËR DISA SHTESA DHE NDRYSHIME NË LIGJIN NR. 22/2018 "PËR STREHIMIN SOCIAL", TË NDRYSHUAR
Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,
KUVENDI
I REPUBLIKËS SË SHQIPËRISË
VENDOSI:
Në ligjin nr. 22/2018 "Për strehimin social", të ndryshuar, bëhen këto shtesa dhe ndryshime:
Neni 1
Nenin 1 i ligjit ndryshon si vijon: “Objekti i këtij ligji është përcaktimi i rregullave dhe procedurave administrative për mënyrat e planifikimit, sigurimit, administrimit dhe shpërndarjes së programeve sociale për strehim social dhe të përballueshëm, duke u mbështetur në aftësitë paguese të familjeve që kanë nevojë për strehim dhe në ndihmën e institucioneve shtetërore përgjegjëse.”.
Neni 2
Në nenin 2 "Përkufizime" bëhen këto shtesa dhe ndryshime:
1. Pika 6 ndryshohet si më poshtë:
“6. “Banesë sociale me qira” është banesa që jepet me qira, në pronësi publike, nga Fondi për strehim dhe kohezion social dhe/ose fondi social i njësisë së vetëqeverisjes vendore, si dhe banesat që janë e mbeten në pronësi të subjekteve private, por që vihen në dispozicion të programit të banesave sociale me qira, me pëlqimin e pronarit privat.”
2. Pas pikës 7 shtohet pika 7/1 me këtë përmbajtje:
7/1. "Banesa në treg të lirë" janë banesa të destinuara për shitje me vlerën e tregut, të ardhurat nga shitja e të cilave përdoren për financimin e programeve të strehimit social."
3. Pas pikës 9 shtohet pika 9/1 me këtë përmbajtje:
“9/1. “Banesë e përballueshme” është banesa ose njësia e banimit e ofruar me qira ose në pronësi, për të cilën shpenzimet mujore të strehimit nuk tejkalojnë pragun e përballueshmërisë.”
4. Në pikën 12, fjalët “në një regjistër të posaçëm në njësinë e vetëqeverisjes vendore” zëvendësohen me fjalët “në një regjistër të posaçëm të Agjencia Kombëtare e Territorit dhe Strehimit Social (AKTSS-së)”.

5. Pas pikës 15/1 shtohet pika 15/2 me këtë përmbajtje:
"15/2. "Kategori të veçanta" janë individë ose grupe individësh që, për shkak të statusit të tyre të veçantë ose të një interesi publik të lidhur me ta, përfitojnë mbështetje të posaçme për strehim, sipas kritereve të përcaktuara me vendim të Këshillit të Ministrave."

6. Pika 16 ndryshohet si më poshtë:
“16. “Fondi për strehim dhe kohezion social” (FSKS) është tërësia e të ardhurave të krijuara nga AKTSS-ja në zbatim të këtij ligji, si dhe tërësia e banesave sociale të cilat janë përfituar përmes përdorimit të të ardhurave shtetërore, si dhe kontributeve në zbatim të skemave sociale të përcaktuara në këtë ligj dhe legjislacionin në fuqi.”
7. Pas pikës 16 shtohet pika 16/1, me këtë përmbajtje:
“16/1. “Fondi social i banesave” është tërësia e të ardhurave të krijuara për skemat sociale në përgjegjësi të njësisë së vetëqeverisjes vendore, të cilat përfshijnë të ardhurat nga buxheti i njësisë së vetëqeverisjes vendore, të ardhurat nga buxheti i shtetit, nga AKTSS-ja, donacionet, grantet dhe kontributet nga subjektet private apo organizatat jofitimprurëse, si dhe çdo e ardhur tjetër e dedikuar për programet sociale nën përgjegjësinë e njësisë së vetëqeverisjes vendore, në zbatim të këtij ligji, si dhe tërësia e banesave sociale që janë përfituar përmes përdorimit të të ardhurave shtetërore, si dhe kontributeve në zbatim të skemave sociale.”
8. Pas pikës 16/1 shtohet pika 16/2, me këtë përmbajtje:
"16/2. "Garancia " është mekanizmi financiar me të cilin garantohet, në përputhje me këtë ligj dhe aktet nënligjore të nxjerra në zbatim të tij, një pjesë të principalit të një kredie të lehtësuar të akorduar për blerjen e banesës, vlera e së cilës përcaktohet me Vendim të Këshillit të Ministrave"

9. Pika 18 ndryshohet si më poshtë:

“18. Grante konkurruese” janë fonde të kushtëzuara që përdoren nga ministria përgjegjëse për strehimin apo AKTSS, për financimin e plotë ose të pjesshëm të projekteve që propozohen dhe zbatohen nga organet e njësisë së vetëqeverisjes vendore, për qëllime të këtij ligji.”
10. Pas pikës 20 shtohet pika 20/1, me këtë përmbajtje:
20/1 “Banesë jashtë standardeve për banim” është banesa që, për shkak të dëmtimeve ose mangësive në gjendjen e saj teknike, paraqet rrezik për jetën e banorëve dhe nuk mund të përdoret në mënyrë të sigurt për banim. Kjo gjendje vërtetohet me aktekspertizë, e cila përcakton dëmtimet ose mangësitë e konstatuara dhe shprehet qartë nëse banesa është e papërshtatshme për banim. Aktekspertiza hartohet nga një person fizik apo juridik i pajisur me lejen, licencën ose autorizimin përkatës nga autoritetet shtetërore.
11. Pas pikës 40 shtohet pika 40/1 dhe 40/2 me këtë përmbajtje:
“40/1. “Strehimi i përballueshëm” është tërësia e elementeve financiare, sociale dhe institucionale të procesit të sigurimit të banesës ose njësisë së banimit e ofruar me qira ose në pronësi, për të cilën shpenzimet mujore të strehimit nuk tejkalojnë pragun e përballueshmërisë, të përcaktuar në këtë ligj.”
“40/2. “Student” është personi, deri në moshën 30 vjeç, i regjistruar dhe që ndjek një program studimi në një institucion të arsimit të lartë, publik ose privat, në përputhje me legjislacionin në fuqi për arsimin e lartë, i cili nuk disponon banesë në pronësi në njësinë e vetëqeverisjes vendore ku ndjek studimet dhe që plotëson kriteret e tjera të përcaktuara në këtë ligj dhe në aktet nënligjore në zbatim të tij.”
12. Pika 51 shfuqizohet
13 Pas pikës 51 shtohet pika 51/1, me këtë përmbajtje:
“51/1. “Komisioni i projekteve të strehimit” është Komisioni teknik i AKTSS-së, i cili ka në përbërje inxhinier ndërtimi, arkitekt, jurist, ekonomist, të cilët janë pjesë e strukturës së AKTSS-së, së bashku me sekretariatin teknik.”
Neni 3 
Në pikën 1, të nenit 7 të ligjit, bëhen këto ndryshime:
1. Togfjalëshi “Njësitë e vetëqeverisjes vendore, në planifikimin e zonave të banimit e të programeve të strehimit” zëvendësohen me togfjalëshin “Njësitë e vetëqeverisjes vendore dhe/ose AKTSS-ja, në planifikimin, propozimin ose miratimin e zonave të banimit e të programeve të strehimit”.
Neni 4
Në nenin 9 të ligjit, bëhen këto ndryshime:
Togfjalëshi “Organet e njësive të vetëqeverisjes vendore duhet të sigurojnë” ndryshohen dhe bëhen “AKTSS-ja, në bashkërendim me organet e njësive të vetëqeverisjes vendore, duhet të sigurojnë”.
Neni 5
Neni 11 ndryshohet me përmbajtjen si vijon:
“Neni 11
Llojet Programet e strehimit social dhe të strehimit të përballueshëm

1. Programet sociale të strehimit përfshijnë:
a) Programi i banesave sociale me qira, në vijim BSQ;
b) Programi për përmirësimin e kushteve të banesave ekzistuese dhe zonave të papërshtatshme;
c) Programi për krijimin e banesave të përkohshme.
d) Programi “qira me të drejtë blerjeje” në vijim QDB;
e) Programi i banesave me kosto të ulët, në vijim BKU;
f) Programi për zhvillimin e zonës me qëllim strehimi;
g) Programi i banesave të specializuara;
h) Programi i zhvillimit të banesave me destinacion të kombinuar.

2. Njësitë e vetëqeverisjes vendore kujdesen që familjet dhe individët, të cilët nuk kualifikohen si përfitues në njërin program, të kenë mundësi për të kaluar dhe përfituar në një program tjetër strehimi social, kur plotësojnë kushtet ligjore.
3. Individi/familja nuk mund të përfitojë njëkohësisht nga më shumë se një program strehimi social në të njëjtën kohë.
4. Çdo program tjetër i ri në kuadër të politikave të strehimit mund të krijohet dhe rregullohet me vendim të Këshillit të Ministrave.“
Neni 6
1. Pas nenit 13 shtohet neni 13/1, me këtë përmbajtje:

“Neni 13/1
Kategoritë dhe subjektet përfituese të strehimit të përballueshëm
1. Përfitues të programeve të strehimit të përballueshëm janë individët/familjet që:
a) nuk disponojnë banesë në pronësi, janë në norma strehimi ose jetojnë në banesa jashtë standarteve për banim; dhe/ose
b) nuk kanë akses në tregun e lirë të qirasë apo të blerjes; dhe
c) plotësojnë kriteret e të ardhurave sipas niveleve të këtij ligji.
2.Programet e strehimit të përballueshëm targetojnë këto grupe:
a)  familje me të ardhura sipas përcaktimeve të pikës 1 të nenit 3 të këtij ligji;
b)  familje me të ardhura të mesme që, për shkak të çmimeve të tregut, nuk përballojnë blerjen ose qiranë ;
c)  të rinjtë në fillim të karrierës;
d) familjet e reja ku mosha e anëtarit më të madh është jo më shumë se 40 vjeç ;
e) familjet njëprindërore në ngarkim fëmijë të mitur ;
f) punonjës të shërbimeve publike dhe profesione prioritare, 
g)  personat me aftësi të kufizuar dhe kujdestarët e tyre.
h)  qytetarë të rikthyer nga emigracioni që plotësojnë kushtet e programit.
Kufijtë e të ardhurave dhe mënyra e kategorizimit përcaktohen me vendim të Këshillit të Ministrave.”
Neni 7 
Nenin 15 bëhen këto ndryshime :
1.Pika 1/1 ndryshohet si vijon: 
“Sistemi i pikëzimit në total duhet të përmbajë 100 pikë, ku çdo kriter i përcaktuar në nenin 16 përmban 25 pikë. Mënyra e shpërndarjes së pikëve, në përputhje me kriteret e përcaktuara, miratohet nga njësia e vetëqeverisjes vendore.”
2. Pika 5 ndryshohet si vijon:
“5.Lista e përfituesve paraprak të programeve sociale të strehimit të radhitura sipas sistemit të pikëzimit, banesa me qira të kontrolluar, qira me të drejtë blerjeje, kredi të garantuara ose të subvencionuara dhe forma të tjera mbështetjeje të parashikuara nga ky ligj, përgatitet nga njësia e vetëqeverisjes vendore dhe i dorëzohet AKTSS-së e cila planifikon zbatimin e programeve sociale të strehimit, duke marrë në konsideratë numrin e subjekteve të dorëzuara nga njësitë e vetëqeverisjes vendore, buxhetin në dispozicion dhe politikën e strehimit social.”
Neni 8
Në nenin 17 të ligjit, bëhen këto ndryshime dhe shtesa:

1. Në pikën 1 të nenit 17, fjalët “fondi publik i banesave sociale” ndryshohen dhe bëhen “fondi social i njësisë së vetëqeverisjes vendore, fondi për strehim dhe kohezion social”.
2. Në shkronjën “a” të pikës 2 të nenit 17, pas fjalëve “njësitë e vetëqeverisjes vendore” shtohen fjalët “ose AKTSS-ja”.
Neni 9

Neni 18 i ligjit, ndryshon me përmbajtjen si vijon:

Neni 18
Fondi për Strehim dhe Kohezion Social
1.	Fondi për Strehim dhe Kohezion Social, në vijim “Fondi”, është fond publik në pronësi të shtetit dhe administrohet nga Agjencia Kombëtare e Territorit dhe Strehimit Social (AKTSS-ja). Fondi përdoret për financimin dhe bashkëfinancimin e programeve dhe projekteve të strehimit social dhe të strehimit të përballueshëm, në përputhje me këtë ligj.
2.	“Të ardhurat e akumuluara në llogarinë e veçantë AKTSS-së, të krijuara për financimin e veprimtarive/programeve të përcaktuara me këtë ligj, të papërdorura gjatë vitit buxhetor, trashëgohen në vitin buxhetor pasardhës.
3. Fondi përdoret për:
a) ndërtimin, blerjen, rikonstruksionin, përshtatjen dhe përmirësimin e banesave sociale dhe banesave të përballueshme;
b) blerjen e banesave në tregun e lirë, kur, mbi bazën e një vlerësimi ekonomik dhe teknik, blerja rezulton më e favorshme se ndërtimi;
c) financimin, dhe bashkëfinancimin dhe zhvillimin e projekteve të strehimit social dhe të strehimit të përballueshëm;
ç) financimin ose bashkëfinancimin e infrastrukturës publike dhe sociale të lidhur drejtpërdrejt me projektet e strehimit;
d) financimin e masave të tjera të parashikuara shprehimisht nga ky ligj.
4.  Pasuritë e paluajtshme të konfiskuara, të cilat sipas legjislacionit në fuqi mund të vihen në dispozicion për qëllime të strehimit social dhe të strehimit të përballueshëm, mund t’i vihen në dispozicion Fondit ose të përdoren në kuadër të tij, me vendim të Këshillit të Ministrave.
5. Pasuritë e krijuara ose të blera nëpërmjet përdorimit të Fondit janë në pronësi të shtetit, përveç rasteve kur legjislacioni në fuqi parashikon ndryshe, dhe përdoren vetëm për qëllimet e përcaktuara në këtë ligj. Këto pasuri regjistrohen në regjistrin përkatës të banesave sociale dhe të pasurive të përdorura për qëllime të strehimit social dhe të strehimit të përballueshëm, i cili administrohet nga AKTSS-ja.
6. AKTSS-ja administron Fondin, mban dokumentacionin financiar dhe administrativ të tij, përgatit dhe paraqet për shqyrtim të Bordit programet dhe projektet e propozuara për financim ose bashkëfinancim dhe zbaton vendimet e Bordit.
7. Ministria përgjegjëse për strehimin, përveç fondeve të akumuluara nga zbatimi i nenit 19 bën planifikimin e fondeve nga buxheti i shtetit për programet e strehimit dhe i kalon këto fonde çdo vit për llogari të AKTSS-së për zbatimin e programeve të strehimit, në varësi të kërkesave të ardhura nga njësitë e vetëqeverisjes vendore. Fondet e transferuara nga buxheti i shtetit në llogari të AKTSS për zbatimin e programeve të strehimit që nuk janë përdorura gjatë vitit buxhetor, trashëgohen në vitin buxhetor pasardhës.
8. Njësitë e vetëqeverisjes vendore mund të kontribuojnë me fonde, pasuri ose forma të tjera të ligjshme kontributi në Fond dhe mund të përfitojnë financim ose bashkëfinancim nga Fondi për programet dhe projektet që janë në përgjegjësi të tyre, në përputhje me vendimmarrjen e Bordit dhe me legjislacionin në fuqi.
9. Banesat dhe pasuritë e krijuara ose të blera me burimet e Fondit mund t’u vihen në dispozicion njësive të vetëqeverisjes vendore për realizimin e programeve të strehimit social dhe të strehimit të përballueshëm që janë në përgjegjësi të tyre. Në këtë rast, pronësia e shtetit nuk ndryshon dhe AKTSS-ja mund t’ia kalojë NJVQV-së administrimin e përkohshëm të pasurisë, sipas kushteve dhe afatit të përcaktuar në marrëveshjen përkatëse.
10. Në rast të mospërmbushjes së kushteve të marrëveshjes për kalimin e përkohshëm të administrimit, AKTSS-ja merr masat për rikthimin e administrimit të pasurisë, në përputhje me legjislacionin në fuqi.

Pas nenit 18 shtohen nenet 18/1, 18/2 dhe 18/3 me këtë përmbajtje:

Neni 18/1 
Bordi për Strehimin Social dhe Strehimin e Përballueshëm 
1.Për vendimmarrjen mbi orientimin, alokimin dhe përdorimin e burimeve të Fondit krijohet Bordi për Strehimin Social dhe Strehimin e Përballueshëm, në vijim “Bordi”.
2. Kryetari i bordit është përfaqësuesi i ministrisë përgjegjëse të strehimit. Mandati i kryetarit përputhet me mandatin e anëtarësisë në Bord.
Bordi, në ushtrim të funksionit të tij vendimmarrës: 
a) përcakton prioritetet strategjike dhe territoriale për përdorimin e Fondit; 
b) vendos për alokimin e burimeve të Fondit ndërmjet programeve dhe projekteve të strehimit social dhe të strehimit të përballueshëm;
c) miraton programet dhe projektet që financohen ose bashkëfinancohen nga Fondi;
ç) vendos për financimin ose bashkëfinancimin e infrastrukturës publike dhe sociale të lidhur drejtpërdrejt me projektet e strehimit social dhe të strehimit të përballueshëm; 
d) përcakton kriteret dhe masën e mbështetjes financiare për njësitë e vetëqeverisjes vendore nga Fondi
 e) vendos për përdorimin e të ardhurave të krijuara nga kontributet e sektorit privat, në përputhje me nenin 19 të këtij ligji; 
ë) miraton përdorimin e kontributeve në natyrë të sektorit privat për projektet e financuara nga Fondi; 
f) vendos për destinacionin dhe mënyrën e përdorimit të pasurive të paluajtshme të krijuara ose të financuara nga Fondi; 
g) shqyrton raportet periodike të AKTSS-së për administrimin dhe përdorimin e Fondit;
 gj) vlerëson rezultatet e përdorimit të Fondit dhe orienton masat për përmirësimin e efektivitetit të tij; 
h) ushtron çdo kompetencë tjetër të përcaktuar shprehimisht në këtë ligj.
3. Bordi ushtron funksione vendimmarrëse për orientimin, alokimin dhe përdorimin e Fondit dhe nuk ushtron funksione të administrimit të përditshëm, prokurimit, lidhjes së kontratave apo zbatimit operacional të projekteve.
4.Anëtarët e Bordit, organizimi dhe funksionimi i Bordit, përcaktohen me vendim të Këshillit të Ministrave, në përputhje me këtë ligj.
5. Rregullat e hollësishme për administrimin dhe përdorimin e Fondit, përcaktohen me vendim të Këshillit të Ministrave, me propozim të ministrit përgjegjës për strehimin.

Neni 18/2
Financimi i infrastrukturës publike dhe sociale në funksion të strehimit
1. Agjencia Kombëtare e Territorit dhe Strehimit Social (AKTSS), nëpërmjet Fondit për Strehimin dhe Kohezionin Social, mund të financojë ose bashkëfinancojë ndërtimin, rikonstruksionin, zgjerimin dhe përmirësimin e infrastrukturës publike dhe sociale të nevojshme për realizimin dhe funksionalitetin e programeve të strehimit social dhe të programeve të strehimit të përballueshëm, si dhe për zhvillimin e zonave të përcaktuara për strehim, me qëllim krijimin e kushteve të përshtatshme të banimit dhe garantimin e aksesit të banorëve në shërbimet bazë.
2. Financimi ose bashkëfinancimi nga AKTSS-ja realizohet në kuadër të programeve dhe projekteve të parashikuara nga ky ligj dhe mund të propozohet nga njësitë e vetëqeverisjes vendore, institucionet shtetërore dhe entet e tjera publike, në përputhje me planifikimin e strehimit dhe sipas kritereve e procedurave të përcaktuara me vendim të Këshillit të Ministrave.
4. Në përcaktimin e projekteve që financohen ose bashkëfinancohen sipas këtij neni, përparësi u jepet projekteve që:
a) mundësojnë zhvillimin e zonave të reja të strehimit social ose të strehimit të përballueshëm;
b) përmirësojnë kushtet e banimit dhe aksesin në infrastrukturën dhe shërbimet bazë të komuniteteve përfituese;
c) kontribuojnë në rigjenerimin e zonave me kushte të papërshtatshme banimi dhe në përmirësimin e integrimit social e territorial;
ç) mundësojnë zhvillimin e lagjeve të qëndrueshme dhe gjithëpërfshirëse, duke shmangur segregimin social dhe duke siguruar akses të barabartë në shërbimet publike.
5. Financimi ose bashkëfinancimi i infrastrukturës sipas këtij neni nuk zëvendëson përgjegjësitë ligjore dhe financiare të institucioneve përgjegjëse për ndërtimin, mirëmbajtjen dhe administrimin e infrastrukturës dhe shërbimeve publike.

Neni 18/3
Fondi social i njësive të vetëqeverisjes vendore
1. Fondi social i njësive të vetëqeverisjes vendore është në pronësi të pushtetit vendor dhe krijohet nga fondet e pushteti vendor, dhe/ose qendror, të subjekteve private fitimprurëse ose jofitimprurëse, donacione, si dhe :
a) blerje të banesave në treg të lirë ose pas ankandit të parë të banesave që shiten sipas parashikimeve të nenit 557 të Kodit të Procedurës Civile; 
b) përshtatje të objekteve të dala jashtë funksionit; 
2. Rastet dhe mënyra e bashkëpunimit ndërmjet pushtetit qendror, njësive të vetëqeverisjes vendore apo AKTSS-së për dakordësimin, krijimin ose shtimin/ tjetërsimin e fondit publik të banesave sociale përcaktohen me marrëveshje të ndërsjelltë ose me vendim të Këshillit të Ministrave.
3. Çdo njësi e vetëqeverisjes vendore, në territorin nën juridiksionin e saj, në përputhje edhe me planet vendore, duhet të parashikojë sipërfaqen e truallit për ndërtimin e një numri të mjaftueshëm banesash sociale, bazuar në nevojat për strehim. 
Neni 10
Në nenin 19 të ligjit, bëhen këto shtesa dhe ndryshime:
1. Titulli i nenit 19 “Kontributi i sektorit privat në krijimin e fondit publik” ndryshohet dhe bëhet “Kontributi i sektorit privat në krijimin e fondit për strehim dhe kohezion social”.
2. Pika 1 e nenit 19 ndryshohet dhe bëhet:
“1. Çdo subjekt privat që, pas hyrjes në fuqi të këtij ligji, aplikon për leje zhvillimi dhe ndërtimi për ndërtime me sipërfaqe ndërtimore banimi mbi 2 000 metra katrorë, derdh kontribute në Fondin për Strehim dhe Kohezion Social, në vlerë monetare të barasvlefshme me shitjen e 3% të metrave katrorë të sipërfaqes funksionale, sipas çmimit të tregut në momentin e marrjes së lejes së zhvillimit dhe ndërtimit. Shuma totale e cila do të derdhet në fond përcaktohet në marrëveshjen ndërmjet AKTSS-së dhe subjektit privat, e cila mund të parashikojë pagesë me këste të këtij kontributi, të cilat duhet të paguhen më së largu deri në momentin e aplikimit për certifikatën e përdorimit.”
3. Pika 2 e nenit 19 ndryshohet dhe bëhet:
“2. Çdo subjekt privat i cili ka aplikuar për leje, sipas pikës 1, të këtij neni, pas marrjes së konfirmimit për plotësimin e kushteve dhe kritereve për pajisje me leje ndërtimi, brenda 30 ditëve nga konfirmimi lidh marrëveshjen me AKTSS-në për mënyrën e pagesës të përcaktuar në pikën 1, të këtij neni. Vetëm pas lidhjes së kësaj marrëveshje, ose nëse pagesa është kryer e plotë nga subjekti privat, organi përgjegjës për dhënien e lejes e pajis subjektin me lejen e ndërtimit. Në rast se subjekti privat refuzon të lidhë marrëveshjen me AKTSS-në/të paguajë pagesën nga pika 1, e këtij neni, konsiderohet se ka hequr dorë nga aplikimi për leje ndërtimi.”
4. Pas pikës 2 të nenit 19 shtohet pika 3, me këtë përmbajtje:
“3. Marrëveshja ndërmjet subjektit privat dhe AKTSS-së duhet të përmbajë edhe këto të dhëna:
a) vlerën e çmimit të tregut për metër katror të zonës në të cilën do të ndërtohet sipas lejes së konfirmuar të zhvillimit dhe ndërtimit;
b) vlerën e plotë të kontributit që subjekti privat do të derdh në Fondin për Strehim dhe Kohezion Social, të llogaritur në vlerën monetare të barasvlefshme me shitjen e 3% të metrave katrorë të sipërfaqes funksionale në momentin e marrjes së lejes së zhvillimit dhe ndërtimit;
c) mënyrën e pagesës së kontributit, nëse do të paguhet me këste edhe afatet përkatëse të secilit këst.
Kontrata regjistrohet në regjistrin e AKTSS-së dhe në rast të mospërmbushjes së detyrimeve, subjekti nuk pajiset me lejen e përdorimit.”
Neni 11
Neni 20 shfuqizohet.
Neni 12
Në pikën 1 të nenit 21, fjalët “fondit të banesave sociale me qira” ndryshohen dhe bëhen “fondit të strehimit dhe kohezionit social ose fondit social të njësive të vetëqeverisjes vendore”.
Neni 13
Në nenin 22 të ligjit, bëhen këto shtesa dhe ndryshime:
1. Pika 1 e nenit 22 ndryshohet dhe bëhet:
“1. Banesat sociale me qira regjistrohen në pronësi të AKTSS-së, për banesat e ndërtuara apo blera nga Fondi për strehim dhe kohezion social, ose në pronësi të njësisë së vetëqeverisjes vendore, për banesat e ndërtuara apo të blera nga njësitë e vetëqeverisjes vendore.
2.Pika 2 e nenit 22 ndryshohet dhe bëhet :
2.  “Kur banesat sociale me qira financohen tërësisht nga buxheti i shtetit ose bashkërisht nga buxheti i shtetit dhe nga buxheti i njësive të vetëqeverisjes vendore apo AKTSS, ato regjistrohen në zyrën vendore të regjistrimit të pronave, në pronësi të njësisë së vetëqeverisjes vendore ose të institucionit publik që e financon.” 
 3.Pas pikës 2 të nenit 22 shtohet pika 3, me këtë përmbajtje:
“3. Për banesat sociale me qira, të cilat janë në pronësi të AKTSS-së, që në zbatim të këtij ligji i janë vënë në përdorim njësisë së vetëqeverisjes vendore, vendosen në përdorim të njësisë së vetëqeverisjes vendore, sipas afatit të përcaktuar në marrëveshjen e përdorimit ndërmjet AKTSS-së dhe njësisë së vetëqeverisjes vendore, e cila përmban kufizimin e përdorimit vetëm për qëllim të dhënies me qira sociale, sipas programit social të përcaktuar në nenin 11 të këtij ligji.”
Neni 14
Pika 2 e nenit 23 ndryshohet si vijon : 
2. Njësia e vetëqeverisjes vendore apo AKTSS-ja, publikon thirrjet për aplikimet për çdo subjekt të interesuar, i cili kërkon të regjistrohet si pronar social. Thirrja për aplikim përmban, veç të tjerave, kushtet për përfitimin e statusit “pronar social” dhe lehtësitë fiskale që miratohet nga njësia e vetëqeverisjes vendore apo AKTSS.
Neni 15
Neni 34 ndryshon me përmbajtje si vijon : 
1.Pika 2 ndryshohet si vijon : 
2. Aplikimi i individit/familjes për të përfituar nga subvencionimi i qirasë do të bëhet pranë njësisë së vetëqeverisjes vendore. Lista paraprake për subvencionimin e qirasë miratohet nga njësisë së vetëqeverisjes vendore ku ndërtohet banesa. Kur subvencionimi i qirasë financohet pjesërisht ose plotësisht nga qeverisja qendrore, lista e paraprake, e miratuar nga bashkia, i përcillet AKTSS, e shoqëruar me kërkesën për financim.
2.Pas pikës 3 shtohet pika 4 me këtë përmbajtje:
"4. Për mbështetjen e kategorive të veçanta me subvencionimin e qirasë krijohet një program i posaçëm, i cili miratohet me vendim të Këshillit të Ministrave, ku përcaktohen kategoritë përfituese, kriteret, masa e subvencionimit, procedurat e zbatimit dhe rregullat e administrimit të programit."
Neni 16
Pika 3 dhe 4 e nenit 39 ndryshohet si vijon : 
3. Pas depozitimit të kontratave të qirave të subjekteve përfituese njësia e vetëqeverisjes vendore listën dhe kontratat e qirasë, me qëllim që ai të vendosë miratimin e vlerave konkrete të subvencionit të qirasë për çdo përfitues
4. Subvencioni i qirasë i jepet përfituesit bazuar në kontratën e qirasë të lidhur me pronarin social nga momenti që lista paraprake miratohet nga njësisa e vetëqeverisjes vendore. 
Neni 17
Pas nenit 39 shtohet neni 39/1, me këtë përmbajtje:
Neni 39/1
Aktivizimi i banesave private të pabanuara
1. AKTSS-ja dhe njësitë e vetëqeverisjes vendore mund të krijojnë skema për identifikimin, kontraktimin dhe vënien në përdorim të banesave private të pabanuara për programet e strehimit social dhe të përballueshëm.
2. Marrëveshjet me pronarët privatë mund të parashikojnë qira afatmesme ose afatgjata, garanci pagese, mbulim të pjesshëm të kostove të mirëmbajtjes ose rehabilitimit dhe administrim nga një ent menaxhues.
3. Kushtet, stimujt, procedurat e përzgjedhjes së banesave dhe mënyra e financimit përcaktohen me vendim të Këshillit të Ministrave.
Neni 18
Pas nenit 39 /1 shtohet neni 39/2 me këtë përmbajtje:
“Neni 39/2
“Programi i posaçëm i subvencionimit të qirasë
1. Për mbështetjen e kategorive të veçanta me subvencionimin e qirasë krijohet një program i posaçëm, i cili zbatohet nëpërmjet një platforme elektronike.
2. Në kuadër të programit, në platformën elektronike regjistrohen personat fizikë ose juridikë që disponojnë banesa për të vendosur në dispozicion për këtë program, si dhe kryhet aplikimi, administrimi dhe ndjekja e procedurave për përfituesit.
3. Rregullat për krijimin dhe zbatimin e programit, kategoritë përfituese, kriteret dhe procedurat e përzgjedhjes, masën dhe kohëzgjatjen e subvencionimit, regjistrimin e subjekteve, të banesave, si dhe mënyrën e funksionimit, administrimit të platformës elektronike përcaktohen me vendim të Këshillit të Ministrave.”

Neni 19
Në pikën 1 të nenit 40, fjalët “nga buxheti i shtetit” ndryshohen dhe bëhen “nga buxheti i shtetit dhe/ose Fondi për strehim dhe kohezion social”.
Neni 20
Pika 3 e nenit 42 ndryshohet si vijon: 
“Kufijtë e financimit për çdo projekt individual dhe masa e granteve për çdo familje përcaktohen në termat e referencës, që miratohen me urdhër të ministrit përgjegjës për strehimin çdo vit para shpalljes së garës për grantin konkurrues. AKTSS-ja administron dhe zbaton procedurën konkurruese në përputhje me termat e referencës së miratuar.”
Neni 21
Pas Kreut VI shtohet Kreu VI/1, me këtë përmbajtje:
KREU VI/1
PROGRAMI “QIRA ME TË DREJTË BLERJEJE” 
Pas nenit 43 shtohet neni 43/1, me këtë përmbajtje:
Neni 43/1
Qëllimi dhe funksionimi i programit
1. Programi qira me të drejtë blerjeje u mundëson individëve dhe familjeve përfituese të përdorin një banesë në pronësi AKTSS-së. kundrejt pagesës periodike, ku një pjesë e pagesës mund të kreditohet në çmimin e blerjes së banesës, sipas kushteve të kontratës.
2.Ndryshimi i destinacionit të banesës sociale me qira të cilat do të vendosen në dispozicion të programit do të propozohet nga Njësia Vetqeverisjes Vendore vetëm kur plotësohen njëkohësisht këto kushte:
a) është në përputhje me planin vendor të strehimit social dhe me nevojat e identifikuara për strehim në territorin e njësisë së vetëqeverisjes vendore;
b) nga vlerësimi i nevojave për strehim rezulton nevoja për rritjen e numrit të banesave me qera me të drejtë blerje dhe ndryshimi i destinacionit nuk cenon nevojat e identifikuara për banesa sociale me qira;
3. Propozimi për ndryshimin e destinacionit përgatitet nga struktura përgjegjëse për strehimin në njësinë e vetëqeverisjes vendore dhe shoqërohet me dokumentacionin që provon përmbushjen e kushteve të përcaktuara në pikën 2 të këtij neni.
4. Kriteret e hollësishme, dokumentacioni, procedura e vlerësimit, kategoritë përfituese dhe kontrolli i përmbushjes së kushteve për ndryshimin e destinacionit përcaktohen me vendim të Këshillit të Ministrave.
Neni 22
Në pikën 2 të nenit 45, fjalët “mund të financohen me fondet e buxhetit të shtetit” shtohet dhe togfjalëshi “me fondet e Fondit për strehim dhe kohezion social,”.
Neni 23
Pas pikës 2 të nenit 46 shtohet pika 2/1, me këtë përmbajtje:
“2/1. Për familjet që kanë përfituar banesë me kosto të ulët nga Enti Kombëtar i Banesave dhe kanë shlyer detyrimet për një periudhë prej 10 vjetësh ose më shumë, por që, si pasojë e fatkeqësive familjare, si vdekje apo sëmundje të rënda të cilat krijojnë paaftësi për të punuar dhe për të cilën kanë humbur aftësinë ekonomike për të përmbushur detyrimet e mbetura, këto detyrime falen.”
Neni 24
Neni 47/1 ndryshon me përmbatje si vijon :
1. Pika 1 e nenit 47/1ndryshohet si vijon:
“Përfitojnë kredi me interes të barabartë me 0% të subvencionuar nga Fondi i strehimit dhe kohezionit Social dhe/ose buxheti i shtetit nëpërmjet AKTSS-së”.
2. Pika 2 e nenit 47/1 ndyshohet si vijon : 
Institucionet përgjegjëse, procedurat e miratimit, kushtet, kriteret, kategoritë përfituese, masa e financimit, niveli i të ardhurave dhe dokumentacioni që duhet të dorëzojnë këto familje, përcaktohen me vendim të Këshilli të Ministrave.
Pas nenit 47/1 shtohet neni 47/2, me këtë përmbajtje:
Neni 47/2
Skema e garancisë për strehim të përballueshëm
1. Për individët dhe familjet që kanë aftësi paguese për shlyerjen e kredisë, por nuk plotësojnë kërkesat e institucioneve financiare për nivelin e kolateralit ose të kontributit fillestar, AKTSS-ja mund të ofrojë garanci të pjesshme nëpërmjet Fondit për Strehim dhe Kohezion Social.
2. Garancia mund të mbulojë një pjesë të principalit të kredisë, sipas kufijve, kritereve të riskut dhe kushteve që përcaktohen me vendim të Këshillit të Ministrave.
3. AKTSS-ja lidh marrëveshje me institucionet financiare për zbatimin e skemës, monitorimin e portofolit dhe ndarjen e riskut.
Neni 25
1.Në pikën 1 të nenit 48 ndryshon si vijon : 
” Përfitojnë nga programi i banesave me kosto të ulët individë e familje me të ardhura vjetore neto që nuk tejkalojnë pragun e përballueshmërisë në kohën e paraqitjes së kërkesës pranë strukturës përkatëse të njësisë së vetëqeverisjes vendore ”
2. Në pikën 4 të nenit 48, pas fjalëve “strukturat përkatëse të njësive të vetëqeverisjes vendore” shtohen fjalët “dhe dorëzohen më pas pranë AKTSS-së”. 
Neni 26
Pas Kreut VI shtohet Kreu VI/1, me këtë përmbajtje:
Kreu VII/I
PROGRAMI I ZHVILLIMIT TË BANESAVE ME DESTINACION TË KOMBINUAR
Neni 27
Pas nenit 49 shtohet neni 49/1 dhe 49/2, me këtë përmbajtje:
Neni 49/1
Programi i zhvillimit të banesave me destinacion të kombinuar
1.AKTSS-ja në kuadër të programeve të strehimit social dhe për realizimin e qëllimeve të tyre, projekte banimi me destinacion të kombinuar, të përbëra nga banesa sociale me qira, banesa me kosto të ulët dhe banesa në treg të lirë.
2.Të ardhurat e realizuara nga shitja e banesave në treg të lirë transferohen në fondet përkatëse dhe administrohen sipas rregullave të përcaktuara në këtë ligj dhe në aktet nënligjore në zbatim të tij. Këto të ardhura përdoren vetëm për financimin, zgjerimin dhe mirëmbajtjen e programeve të strehimit social.
3.Shitja e banesave në treg të lirë kryhet nëpërmjet procedurave transparente e konkurruese, në përputhje me legjislacionin në fuqi.
4. Kriteret, përbërja e projekteve, mënyra e administrimit të të ardhurave dhe përgjegjësitë e organeve përkatëse përcaktohen me vendim të Këshillit të Ministrave, në përputhje me legjislacionin në fuqi.
Neni 49/2
Financimi i kombinuar për blerjen e banesës së përballueshme
.1. Financimi i blerjes së banesës së përballueshme mund të realizohet nëpërmjet kombinimit të kontributit të përfituesit, financimit nga institucionet financiare dhe mbështetjes publike në formën e grantit, subvencionit, garancisë ose instrumenteve të tjera financiare.
2. Mbështetja publike kushtëzohet me përdorimin e banesës si vendbanim kryesor dhe mund të shoqërohet me kufizime për tjetërsimin ose dhënien me qira për një periudhë të caktuar.
3. Këshilli i Ministrave mund të miratojë skema standarde të ndarjes së financimit, përfshirë modele të tipit 30-40-30, duke përcaktuar përqindjet, kategoritë përfituese, kufijtë e çmimit dhe mekanizmat e kthimit ose të ruajtjes së mbështetjes publike..
Neni 28
Në nenin 50 të ligjit, bëhen këto shtesa dhe ndryshime:
Pika 1 e nenit 50 ndryshohet dhe bëhet:
“1. AKTSS-ja apo njësitë e vetëqeverisjes vendore, në bazë të përcaktimit të zonave të banimit, dokumenteve të planifikimit qendror e vendor, vlerësimit të nevojave për strehim social dhe kërkesave për ndërtim banesash sociale, planifikon sipërfaqet e nevojshme të truallit për zhvillimin e zonës me qëllim strehimin.”
Pika 2 e nenit 50 ndryshohet dhe bëhet:
“2. Zhvillimi i zonës me qëllim strehimin për ndërtimin e banesave sociale përcaktohet me vendim të këshillit teknik të AKTSS-së dhe shpallet me vendim të Këshillit të Ministrave. Ndryshimet e bëra sipas kësaj pike pasqyrohen edhe në dokumentet e planifikimit qendror e vendor.”
Pika 3 e nenit 50 ndryshohet dhe bëhet:
“3. Zhvillimi i zonës me qëllim strehimin përfshin hartimin dhe miratimin e projektit të ndërtimit deri në përfundimin e tij. Zhvillimi i zonës me qëllim strehimin realizohet nga AKTSS-ja.”
Pika 4 e nenit 50 ndryshohet dhe bëhet:
“4. Zhvillimi i zonës, sipas pikës 3 të këtij neni, bëhet me investimet nga Fondi për strehimin dhe kohezionin social, si dhe mund të financohet sipas nevojës edhe nga buxheti i shtetit, buxheti i njësive të vetëqeverisjes vendore, financime nëpërmjet huave dhe/ose në bashkëpunim me sektorin privat sipas legjislacionit në fuqi.”
Pika 9 e nenit 50 ndryshohet dhe bëhet: 
“Trualli i pajisur me infrastrukturë, pjesë e zhvillimit të një zone me qëllim strehimin, mund t’u ofrohet për ndërtim, pa shpërblim, nga njësitë e vetëqeverisjes vendore apo AKTSS, edhe familjeve përfituese që marrin përsipër të ndërtojnë banesën mbi të me shpenzimet e tyre, sipas kushteve dhe kritereve të parashikuara.”
Neni 29
Pas pikës 1 të nenit 51 shtohet pika 1/1 me këtë përmbajtje:
“1/1. Përfitojnë nga programi i zhvillimit të zonës, banesë me sipërfaqe sipas normave të strehimit në momentin e aplikimit pranë njësisë së vetëqeverisjes vendore, edhe familjet banesat e të cilave preken nga investimet me interes publik, dhe që posedojnë banesa për të cilat është paraqitur kërkesë për legalizim dhe që, për shkak të realizimit të një projekti ose vepre me interes publik, përjashtohen nga legalizimi ose banesa e tyre prishet përpara përfundimit të procesit të legalizimit.”
Neni 30
Në nenin 53 të ligjit, bëhen këto ndryshime:
1. Në pikën 1, pas fjalëve “Ministria përgjegjëse për strehimin” shtohen fjalët “, AKTSS-ja”.
2. Në pikën 2, pas fjalëve “Njësia e vetëqeverisjes Vendore” shtohen fjalët “, apo AKTSS-ja”.
Neni 31
Në nenin 64 të ligjit, bëhen këto ndryshime:
1. Pika 1, ndryshohet: “Administrimi dhe mirëmbajtja e banesave të specializuara bëhen nga AKTSS-ja, nëpërmjet marrëveshjeve të bashkëpunimit me njësitë e vetëqeverisjes vendore.”
2. Në pikën 2, pas fjalëve “Njësitë e Vetëqrverisjes Vendore” shtohen fjalët “, apo AKTSS-ja”.
Neni 32
Pika 1 e nenit 65 ndryshohet dhe bëhet:
“1. Mbështetja nga buxheti i shtetit, Fondi për strehim dhe kohezion social, si dhe buxheti i njësisë së vetëqeverisjes vendore për përfituesit nga programet sociale të strehimit jepet pas verifikimit të gjendjes ekonomike e financiare të familjes.”
Neni 33
Neni 71 ndryshohet dhe bëhet:
“Neni 71
Agjencia Kombëtare e Territorit dhe Strehimit Social
1. Agjencia Kombëtare e Territorit dhe Strehimit Social (AKTSS-ja) është person juridik publik me vetëfinancim, dhe është përgjegjëse për mbledhjen, menaxhimin dhe shpenzimin e Fondit të Strehimit dhe Kohezionit Social, dhe përdorimit të tij për projektimin, zbatimin, ndërtimin dhe menaxhimin e programeve sociale të strehimit.
2. Burimet e financimit për Agjencinë janë:
a) të ardhurat e krijuara nga vetë Agjencia;
b) buxheti i shtetit
c) grante, donacione apo asistencë financiare nga organizata ndërkombëtare, institucione financiare apo donatorë të tjerë.
d) financime për projekte të veçanta, në përputhje me marrëveshjet përkatëse, kontributi nga neni 19 i këtij ligji;
e) burime të tjera të ligjshme;
Të ardhurat e krijuara nga Agjencia janë të trashëgueshme ndërmjet viteve buxhetore dhe përdoren edhe për mbulimin e kostove e të shpenzimeve në përputhje me legjislacionin në fuqi
3. AKTSS-ja planifikon mënyrën e shpenzimit të Fondit të Strehimit dhe Kohezionit Social dhe strehimit të përballueshëm për çdo vit kalendarik, në zbatim të strategjisë kombëtare të strehimit, programeve për strehimin si dhe nevojave dhe kërkesave të njësive të vetëqeverisjes vendore, me qëllimin krijimin e një kohezioni social në nivel kombëtar.
4. AKTSS-ja nëpërmjet zyrave rajonale përgjegjëse për strehimin, bashkërendon projektet dhe programet për strehimin, në përgjegjësi të saj, si dhe vendos për financimin, sipas mundësive buxhetore të fondit edhe të programeve të strehimit të cilat janë në përgjegjësi të njësive të vetëqeverisjes vendore.
5. AKTSS-ja administron mekanizmin e kontributeve të sektorit privat (neni 19) dhe Fondit për Strehim dhe Kohezion Social
 6. AKTSS-ja ka në përgjegjësi administrimi të gjitha pronat shtetërore të cilat përdoren për programet e strehimit social dhe strehimit të përballueshëm, dhe monitoron dhe inspekton pronat të cilat i janë dhënë në administrim të përkohshëm njësive të vetëqeverisjes vendore në formë të mbështetjes për programet e strehimit në përgjegjësi të tyre, sipas përcaktimeve të këtij ligji.
7. AKTSS-ja dërgon tek Bordi për Strehim Social dhe të Përballueshëm, për miratim projektet dhe programet e strehimit që do të zbatohen sipas këtij ligji.
Neni 35
Pas nenit 71 shtohen neni 71/1, me këtë përmbajtje:
Neni 71/1
Krijimi, organizimi dhe veprimtaria e Shoqërisë Shqiptare të Strehimit Social sh.a.
1. Për qëllime të këtij ligji dhe për administrimin, trajtimin dhe menaxhimin e aseteve të strehimit, krijohet shoqëria tregtare shtetërore “Shoqëria Shqiptare e Strehimit Social” sh.a.
2. Aksionari i shoqërisë është ministria përgjegjëse për ekonominë, AKTSS dhe bashkitë të cilat kontriubojnë në Fondin e Strehimit dhe Kohezionit Social, të cilat ushtrojnë të drejtat dhe kompetencat përkatëse, në përputhje me legjislacionin në fuqi.
3. Organizimi, përbërja e organeve drejtuese, funksionimi dhe kompetencat e shoqërisë “Shoqëria Shqiptare e Strehimit Social ” sh.a. do të përcaktohen në aktin e themelimit dhe statutin e shoqërisë, në zbatim të legjislacionit në fuqi.
4. Organizimi, përbërja e organeve drejtuese, funksionimi dhe kompetencat e shoqërisë “Shoqëria Shqiptare e Strehimit Social” sh.a., mënyra e financimit dhe administrimit të tij miratohen me vendim të Këshillit të Ministrave.
5. Shoqëria ushtron veprimtarinë e saj në përputhje me legjislacionin për shoqëritë tregtare dhe me aktet nënligjore në fuqi.
Neni 36
Në nenin 72 bëhen ndryshimet si më poshtë vijon :
1.Shkronja “dh” e nenit 72 ndryshohet dhe bëhet:
“dh) përcakton nëpërmjet strukturës përgjegjëse të AKTSS-së koston mesatare vjetore të ndërtimit të banesave dhe vlerat mesatare të shitblerjes së banesave në treg në kuadër të programeve të këtij ligji, e cila propozohet nga ministria përgjegjëse për strehimin dhe miratohet brenda muajit dhjetor të çdo viti me udhëzim të Këshillit të Ministrave;”
2. Shkronja “g” e nenit 72 ndryshohet dhe bëhet:
g)zbaton programe sipas këtij ligji nëpërmjet AKTSS;
Neni 37
Shkronja dh), e pikës 2 të nenin 73 ndryshon si vijon: 
“çdo vit, paraqet pranë AKTSS kërkesën për financime, investime dhe subvencione, sipas këtij ligji, nga fondet e buxhetit të vitit korrent, shoqëruar me informacionin:…”
Neni 38
Pas pikës 1 të nenit 73/1 shtohet pika 1/1 me këtë përmbajtje:
1/1. AKTSS-ja, për programet e strehimit që zbaton dhe që financohen tërësisht ose pjesërisht nga buxheti i shtetit, i raporton periodikisht ministrisë përgjegjëse për strehimin për realizimin e programit, përdorimin e fondeve dhe përfituesit. Ministria përgjegjëse për strehimin monitoron zbatimin e këtyre programeve nëpërmjet shqyrtimit të raportimeve dhe verifikimeve në terren, në përputhje me metodologjinë e miratuar sipas pikës 2 të këtij neni.
Neni 39
Pas pikës 1 të nenit 76 shtohet pika 1/1 me përmbajtjen si vijon :
‘1/1Ngarkohet Këshilli i Ministrave të nxjerrë aktet nënligjore në zbatim të nenit 2 pika 15/2, 16/2 ; nenit 11 pika 4, nenit 13/1 pika 2, nenit 18 pika 4, nenit 18/1 pika 4, nenit 18/2 pika 2., nenit 18/3 pika 2, nenit 34 pika 4, nenit 39/1 pika 3, nenit 39/2 pika 3, nenit 43/1 pika 4, nenit 47/1 pika 2, nenit 47/2 pika 2, nenit 49/1 pika 4, nenit 49/2 pika 3, nenit 50 pika 2, nenit 71/1 pika 4 të këtij ligji. 
Neni 40
Në nenin 77 pas pikës 10 shtohen pikat 11, 12, 13, 14, 15, 16, 17,18, 19 dhe 20 me këtë përmbajtje 
11. AKTSS-ja, brenda 12 muajve nga hyrja në fuqi e këtij ligji, inventarizon të gjitha pronat publike të cilat janë pjesë e programeve sociale dhe i regjistron ato në Fondin për Strehim dhe Kohezion Social.
12. AKTSS-ja, në bashkërendim me njësitë e vetëqeverisjes vendore, regjistron në regjistrat përkatës të gjitha pronat të cilat janë pjesë e Fondit për Strehim dhe Kohezion Social, duke evidentuar të gjitha shënimet për mënyrën e përdorimit, afatin dhe programin social në zbatim të të cilit janë vendosur në përdorim. Për pronat të cilat nuk janë në përdorim të ndonjë programi social, AKTSS-ja i vendos në përdorim, sipas përcaktimeve të këtij ligji.
13. Njësitë e vetëqeverisjes vendore, brenda 3 muajve nga hyrja në fuqi e këtij ligji, dorëzojnë pranë AKTSS-së lejet e ndërtimit të cilat janë subjekt i nenit 19 të këtij ligji, së bashku me praktikën përkatëse, duke evidentuar mënyrën e kryerjes së kontributit nga subjekti privat përfitues i lejes së zhvillimit dhe ndërtimit. AKTSS-ja, pas pranimit të praktikës, evidenton subjektet private të cilat nuk kanë dhënë kontributin për Fondin për Strehim dhe Kohezion Social dhe, brenda 1 muaji, fton subjektet private për lidhjen e marrëveshjes sipas pikave 2 dhe 3 të nenit 19 të këtij ligji.
15. Njësitë e vetëqeverisjes vendore, brenda 6 muajve nga hyrja në fuqi e këtij ligji, përcjellin praktikën dhe dokumentacionin për programet sociale të parashikuara në pikën 1 të nenit 11 të këtij ligji pranë AKTSS-së, e cila bën ndjekjen e tyre në zbatim të kompetencave dhe përgjegjësive sipas këtij ligji.
16. Njësitë e vetëqeverisjes vendore, brenda 12 muajve nga hyrja në fuqi e këtij ligji, për projektet e nisura apo në proces zbatimi në kuadër të programeve sociale të përcaktuara në pikën 1 të nenit 11 të këtij ligji, kryejnë detyrimet dhe ndjekjen e projekteve dhe, në koordinim me AKTSS-në, ia përcjellin kësaj të fundit praktikën dhe dokumentacionin përkatës. Pas kalimit të këtij afati, AKTSS-ja zëvendëson njësinë e vetëqeverisjes vendore në të gjitha të drejtat dhe detyrimet lidhur me projektet për këto programe.”
“17. Deri në funksionalizimin e plotë të AKTSS-së, institucionet e ngarkuara për zbatimin e programeve të strehimit deri në miratimin e këtij ligji, vijon të zbatohen prej tyre.
18. Transferimi i programeve dhe funksioneve përkatëse nga ministria përgjegjëse për strehimin dhe, sipas rastit, nga subjekti që pason Entin Kombëtar të Banesave, pranë AKTSS-së, kryhet në mënyrë të organizuar dhe të vijueshme, sipas një plani transferimi të miratuar nga ministri përgjegjës për strehimin. Përfundimi i transferimit të secilit program formalizohet me akt të ministrit përgjegjës për strehimin
19. Në të gjithë tekstin e ligjit nr. 22/2018, “Për strehimin social”, të ndryshuar, togfjalëshi “këshilli i njësive të vetëqeverisjes vendore” zëvendësohet me togfjalëshin “njësitë e vetëqeverisjes vendore” dhe togfjalëshi “Enti Kombëtar i Banesave” dhe shkurtimi “EKB” zëvendësohen përkatësisht me togfjalëshin “Shoqëria Shqiptare e Strehimit Social sh.a.” dhe shkurtimin “SHSSH sh.a.”.
20. Transformimi i Enti Kombëtar i Banesave kalon në Shoqërinë Shqiptare të Strehimit Social sh.a., në përputhje me legjislacionin në fuqi.

Neni 41
Ky ligj hyn në fuqi 15 ditë pas botimit në Fletoren Zyrtare.

